TUGOT
sarita | daniw | salaysay | ladawan
Allok
kayatko a lagipennakto
a kas maysa nga atab
iti naulimek a bigat
a
kalpasan a maisabuag
ket
sipsipen ti namaga a darat.
Sarsarita - 060312
Isisippeg
iti tunggal aldaw a panangtangadko iti bobeda
itay laeng a nasiputak a dinilpatan
ti alutiit ti puraw a diding
nagin-innayad a timmungraraw ti ulona
manipud iti likud ti ridaw,
inagkagkanna iti namindua sa nagsaltek iti uray la,
nagsardeng ket tinimudna ti aglawlaw
naginana ket inwayatna ti orasion.
simmayengseng ti lamok nga agturong
iti kimmawiwitanna
kinamatna ti lamok a nailabeg
ket inay-ayamna kadagiti dilana,
nagkabukab, ninanamna ti tunggal
lamuyot ti bagi ti insekto.
iti ruar ti tawa,
simmippeg ti angin manipud iti amianan
a giniddanan ti nabiriat a tangatang
idi kitak ti diding, nagalus-osen ti alutiit
a simpok iti abot.
nangibati iti mansa iti birhen a diding.
may 30, 2012
Panakakset
Daras a timmakder ni Nana Merced idi dumanon kenkuana iti sala a pagbuybuyaanna iti paboritona a teleserye ti angot ti makmaksetan nga innapuy. Iti pannakatikawna tapno salbarenna ti agtultuloy a panakaksetna, naiggamanna ti pabitin ti kaldero nga asero nga awan ti rigis a pangiyaonna koma manipud iti dalikan. Naglinamma iti dakulapna ti uges ti kudil a nakesset.
Pinuyotanna ti nasinit tapno maalay-ayan ti ut-ot sana ginaw-atna ti pamunas ket binarabadanna daytoy. Inbalikkuagna ti tangep ti kaldero ket simmabat iti agongna ti angot ti ngumisiten nga innapuoy. Pabpabasolenna ni Tata Carias nga itay pay bigat a pimmanaw tapno agpabaaw iti pudot ti ulona kalpasan iti inda panagsubang gapu laeng iti bassit a banag.
Ket iti panagpanpanunotna no kasanona nga ray-awen ti bagbagina, naimasanna ti nagbuya ket nalipatanna ti lutlutuenna nga innapuy nga itay pay koma a nalinay. Sigurado a madegdeganto manen ti ririda ken lakayna. Amangan ti bassit a rissik ket agbalin a gil-ayab.
Kinitana ti innapuy, nangala iti bandehado sana inlasin ti mabalinna pay a masalbar. Nangrim-it iti bawang. Pimmanaws ni Tata Carias itay a di nammigat. Daytoyton ti pangrabianna.
Isunton ti agpakumbaba ken lakayna.
war_Latn ilo_Latn mlt_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn ayr_Latn ilo_Latn ilo_Latn ilo_Latn ilo_Latn ilo_Latn